Karácsony Gergelyt, az ellenzék jelöltjét választották Budapest főpolgármesterévé.

Bár még nincs meg a pontos végeredmény, de tíz óra előtt Tarlós István főpolgármester felhívta Karácsonyt, és gratulált neki a győzelemhez. A hírt az Indexnek megerősítette Kovács Anna, Karácsony sajtófőnöke.

Az eredmény bombameglepetésnek számít, mert a Fidesz–KDNP jelöltje, Tarlós István eddigi főpolgármester volt a választás toronymagas esélyese. Tarlóst mutatták győztesnek az utolsó kutatások, bár a szoros versenyt több kutatóintézet (Medián, Závecz) is jól előrejelezte. A Publicus legutolsó kutatása döntetlent mutatott.

Az eredmény az eddigi feldolgozottság (90,51%) alapján a következő:

Karácsony Gergely, Momentum–DK–MSZP–Párbeszéd–LMP: 342 282 (50,78%)

Tarlós István, Fidesz–KDNP: 297 830 (44,19%)

Puzsér Róbert, Állampolgárok a Centrumban Egyesület: 29 963 (4,4%)

Berki Krisztián, független: 3 958 (0,59%)

Karácsony Gergely az Indexnek adott interjújában azt mondta, arra számít, hogy néhány százalékkal megnyeri a választást. Ez az optimizmusa a jelek szerint be is jött.

Nagy kérdés volt, hogy a fővárosi közgyűlésben meglesz-e az ellenzék többsége. Az ellenzék a kerületekben is jobban szerepelt a vártnál, és több olyan polgármesteri posztot is megnyer, amellyel előzőleg kevesen számoltak.

Az ellenzék a jelenlegi, nem végleges állás szerint győzelemre áll a következő kerületekben:

I. V. Naszályi Márta

II. Őrsi Gergely

III. Kiss László

IV. Déri Tibor

VI. Soproni Tamás

VII. Niedermüller Péter

VIII. Pikó András

IX. Baranyi Krisztina

XI. László Imre

XIII. Tóth József

XIV. Horváth Csaba

XV. Németh Angéla

XVIII. Szaniszló Sándor

XIX. Gajda Péter

A jelenlegi állás szerint 14 polgármestere lesz az ellenzéknek, a Fidesznek pedig 7 polgármesteri posztja van, és két, a kormánypártok által támogatott független polgármester is nyert.

(Címlapkép: szarvas / Index; borítókép: Bődey János / Index)